Aquaman takel Star-Lord oor plastiekbottel | Netwerk24
05 Desember 2019 12:26
Mamoa het die Amerikaanse akteur Chris Pratt, wat die rol van Star-Lord in die Marvel-fliek Guardians of the Galaxy vertolk het, dié week op Instagram aangespreek nadat hy 'n plastiekbottel in 'n fotosessie gebruik het.
"Bra, ek is lief vir jou. Moenie plastiek net een keer gebruik nie, komaan," het Mamoa onderaan 'n foto geskryf van Pratt wat op 'n trapmeule staan.
Jason Mamoa vertolk die rol van Aquaman. Foto: Twitter/ Aquaman Movie
Pratt sê in dié foto dat hy saam met Amazon werk sodat hy vir gebruikers kan wys wat hy alles vir sy oefensessies gebruik.
Hy het amper dadelik op Mamoa se inskrywing gereageer en sê as hy reg onthou, het hy die plastiekbottel gekry omdat hy nie geweet het wat om met sy hande te doen nie. Hy het bygevoeg dat hy altyd 'n herwinbare waterbottel saamdra.
"Ek is lief vir jou ook, pel. My fout. Ek wil nie hê jou huis in Atlantis* moet met plastiek bestrooi word nie. Hoor julle dit kinders? Verminder. Hergebruik. Herwin," het Pratt geskryf.
Die "gewraakte" foto van Chris Pratt met 'n plastiekbottel in die hand. Foto: Instagram
Mamoa het Pratt Woensdag op Instagram verskoning gevra omdat hy hom in die openbaar aangevat het, waarna die teregwysing wyd op sosiale media versprei is.
"Bra, soos jy weet, is ek en my kinders dol oor jou en alles wat jy doen. Ek is jammer my inskrywing is so sleg ontvang en dit was nie my bedoeling dat dít moes gebeur nie," skryf Mamoa.
Mamoa sê in sy inskrywing dat hy passievol daaroor is dat mense nie net plastiek een keer gebruik nie en dat die gebruik van plastiekbottels gestaak moet word.